title: Παροδικό και μόνιμο άγχος νοσηλευόμενων ασθενών με καρδιακή νόσο σε σχέση με τα επίπεδα σακχάρου του αίματος
title: State and trait anxiety of hospitalized patients with heart disease in relation to blood glucose levels
titleType: AlternativeTitle
Creators: name: Νίκου, Μαρία
Publisher: name: Πανεπιστήμιο Δυτικής Αττικής
Year: 2022
Subjects: Προεγχειρητικό άγχος
Μετεγχειρητικό άγχος
Καρδιακή νόσος
Ασθενείς
Προσδιοριστές
Επίπεδα σακχάρου αίματος

description: Περίληψη Εισαγωγή: Οι ασθενείς που υποβάλλονται σε χειρουργείο καρδιάς βιώνουν έντονο άγχος, ιδιαίτερα κατά την προεγχειρητική περίοδο, ενώ το αυξημένο άγχος πριν το χειρουργείο μπορεί να επηρεάσει τη μετεγχειρητική πορεία του ασθενούς. Σημαντικός είναι ο έλεγχος των επιπέδων του σακχάρου του αίματος στους ασθενείς με καρδιακή νόσο που πρόκειται να υποβληθούν σε χειρουργική επέμβαση για τη βελτίωση της μετεγχειρητικής πορείας του ασθενούς, καθώς και για τη μείωση της θνησιμότητας. Σκοπός της μελέτης: Η διερεύνηση του παροδικού και του μόνιμου άγχους των νοσηλευόμενων ασθενών με καρδιακή νόσο που υποβάλλονται σε χειρουργική επέμβαση και η συσχέτιση με παράγοντες, των επιπέδων σακχάρου του αίματος. Επιπλέον, διερευνήθηκαν πιθανοί προσδιοριστές του άγχους. Μεθοδολογία: Πραγματοποιήθηκε μια συγχρονική μελέτη με δειγματοληψία ευκολίας, στην οποία συμμετείχαν 70 νοσηλευόμενοι ασθενείς με προβλήματα καρδιάς σε ένα Γενικό Νοσοκομείο της Αθήνας που θα υποβάλλονταν σε επέμβαση. Το ποσοστό συμμετοχής ανήλθε στο 95,6% (70/74). Η συλλογή των δεδομένων πραγματοποιήθηκε από τον Ιούνιο έως και το Νοέμβριο του 2020. Για τη μέτρηση του μόνιμου και του παροδικού άγχους των ασθενών χρησιμοποιήθηκε το ερωτηματολόγιο State and Trait Anxiety Inventory (STAI), το οποίο συμπληρώθηκε από τους συμμετέχοντες και πριν την επέμβαση και μετά την επέμβαση και πιο συγκεκριμένα μια ημέρα πριν το εξιτήριό τους. Η ανάλυση των δεδομένων πραγματοποιήθηκε με το πρόγραμμα SPSS Statistics Version 21. Αποτελέσματα: Το 73% των συμμετεχόντων ήταν άντρες και οι περισσότεροι από τους συμμετέχοντες είχαν ηλικία ≥67 έτη (53%). Το 82% των συμμετεχόντων ήταν έγγαμοι και η πλειοψηφία των ασθενών ήταν ασφαλισμένοι (86%). Το 49% των συμμετεχόντων έπασχαν από στεφανιαία νόσο, το 79% είχαν συννοσηρότητα, το 43% λάμβανε αντιπηκτική φαρμακευτική αγωγή, το 20% είχε ιστορικό αρρύθμιστου διαβήτη και το 23% λάμβανε διά του στόματος αντιδιαβητική αγωγή. Σύμφωνα με τη στατιστική ανάλυση, το συνολικό άγχος των νοσηλευόμενων ασθενών με καρδιακή νόσο εμφάνισε στατιστικά σημαντική μείωση μία ημέρα πριν το εξιτήριό τους σε σύγκριση με το συνολικό άγχος που βίωναν οι ασθενείς πριν τη χειρουργική επέμβαση (p&lt;0,05). Οι γυναίκες και οι ασθενείς με στεφανιαία νόσο και με βαλβιδοπάθεια βίωναν περισσότερο άγχος πριν το χειρουργείο σε σχέση με τους άντρες και με τους ασθενείς που δεν έπασχαν από στεφανιαία νόσο ή βαλβιδοπάθεια (p&lt;0,001). Οι ασθενείς με ιστορικό αρρύθμιστου διαβήτη είχαν περισσότερη ανησυχία και έλλειψη αυτοπεποίθησης σε σχέση με τους ασθενείς που είχαν ρυθμίσει το διαβήτη τους (p&lt;0,001). Τέλος, οι γυναίκες, οι ασθενείς με μη ικανοποιητικό οικογενειακό περιβάλλον και οι ασθενείς με συννοσηρότητα είχαν περισσότερο άγχος και ήταν σε πιο δύσκολη ψυχολογική θέση σε σχέση με τους άντρες ασθενείς, με τους ασθενείς με ικανοποιητικό οικογενειακό περιβάλλον και με τους ασθενείς χωρίς συννοσηρότητα (p&lt;0,001). Συμπεράσματα: Με βάση τα αποτελέσματα της μελέτης είναι σημαντικό να ληφθούν μέτρα για τη μείωση του προεγχειρητικού άγχους, ιδιαίτερα για τις γυναίκες και για τους ασθενείς με στεφανιαία νόσο και με βαλβιδοπάθεια. Επιπλέον, είναι σημαντικό οι ασθενείς πριν το χειρουργείο να έχουν ρυθμίσει το διαβήτη τους. Τέλος, η στήριξη από κάποιον ειδικό σε ασθενείς που δεν λαμβάνουν την απαραίτητη στήριξη από την οικογένεια είναι σημαντική για τη μείωση του άγχους μετά το χειρουργείο.